Силиграфия: Безводен метод за повърхнен печат, Снежина Бисерова
Силиграфия: Безводен метод за повърхнен печат, Снежина Бисерова
---------------------------------------------------------------


**Силиграфията** (безводна литография) е открита в последните години на xx век. Като репродуктивна техника, тя се отличава с невероятна простота и достъпност. Въпреки че води произхода си от сухия (безводен) офсет, силиграфията представлява метод за повърхнен печат, с който успешно се създават оригинални графични произведения. Изобразителните диапазони на тази нова техника в някои аспекти надхвърлят възможностите на традиционната литография. Силиграфията интегрира богат регистър от рисунъчни техники с различни изобразителни материали - **туш, маркери, моливи, акварел, темпера.**


Силиграфията предоставя на художника изобразителни и експресивни възможности, като същевременно разгръща широко поле за експериментиране, включващо и директно рисуване върху алуминиевите плаки.

Художникът контролира целия процес - от подготовката на проекта до отпечатването на оригинала. В сравнение с повечето познати графични методи, силиграфията е ниско токсична.

Смисълът на всяка оригинална графична техника е да служи пълноценно на фантазията и творческите цели на художника. Това силиграфията прави по един наистина забележителен начин.